Xitoy dunyodagi eng yirik ob-havoni boshqarish loyihasini ishga tushiradi

Xitoy mamlakat hududi osmonida ob-havoni keng ko‘lamda boshqarishni boshlamoqchi. Siyosatchilar va olimlarning rejalari haqida South China Morning Post nashri xabar berdi.

Ekspertlar Tibet tog‘ligi osmonida sun’iy bulutlar yaratish jarayonini ishga tushirishni taklif qilmoqda. Bu yiliga besh milliard kub metrdan ortiq suv hosil qilish imkonini beradi. Yomg‘ir suvlari Xuanxe daryosi havzasini to‘ldirishi kerak.
Xitoylik olimlar tomonidan olib boriladigan loyiha bo‘yicha ishlarning texnik-iqtisodiy asosi Sinxay provinsiyasi hukumati tomonidan moliyalashtiriladi.
“Atmosferadagi troposfera va chegara qatlami o‘rtasida suv bug‘ini tashish uchun ‘Osmon daryosi’ deb nomlangan barqaror kanal mavjud”, — dedi Sinxay universiteti prezidenti.
Suvni tutish uchun olimlar atmosferaga raketa va samolyotlar yordamida yetkazib beriladigan kimyoviy moddalardan foydalanmoqchi. Ob-havo vaziyati ustidan tezkor nazorat uchun loyiha tarafdorlari orbitaga maxsus yo‘ldoshni chiqarmoqchi.